Golfový rezort GOLF PARK RAJEC je v prevádzke už od roku 2007, to znamená, že v aktuálnej sezóne 2017 oslávi 10 rokov svojho fungovania. Od začiatku sa rezort zameriaval na golfové aktivity, za účelom ktorých tu bolo vybudované 9-jamkové ihrisko, ktoré leží na 14 hektároch a má dĺžku 2016 metrov (zo žltých odpalísk) pri páre 32. Napriek kratšej dĺžke a menším greenom je známe vysokou kvalitou trávnatých plôch, najmä spomínaných greenov. Na prvý pohľad sa môže zdať ihrisko jednoduché, avšak svojou členitosťou preverí schopnosti každého hráča. Je ideálne pre tréning krátkej hry a svojou veľkosťou je hrateľné priemerne za 1,5 hodiny, čím sa stáva často vyhľadávaným tzv. hráčmi po ceste. Súčasťou golfového ihriska je aj krytý a osvetlený driving range s dopadovou zónou dlhšou ako 250 metrov, kvalitný chipping a putting green. Golfové ihrisko sa orientuje aj na golfistov – začiatočníkov, pre ktorých v spolupráci s trénermi pripravuje ideálne podmienky na kurz Zelenej karty, ale takisto aj na prvé začiatky na golfovom ihrisku. V sezóne 2016 absolvovalo úspešne kurz Zelenej karty 63 nových golfistov. Samozrejmosťou je aj Club House s denným barom a terasou pre cca 100 ľudí. Nájdete v ňom takisto aj obchod so základnými golfovými potrebami, či reprezentatívnymi produktami.
Od sezóny 2017 je spustená do prevádzky nová aktivita – FootGolf. V rezorte nájdete dve plnohodnotné 18-jamkové ihriská určené tak pre širokú verejnosť, ako aj pre organizáciu majstrovských turnajov. V súčasnosti je na Slovensku k dispozícii 10 ihrísk, pričom to naše je prvé, ktoré má k dispozícii 36 jamiek."